Ir-Regolament tal-Kummissjoni (KEE) Nru 895/94
tat-22 ta' April 1994
li jemenda r-Regolament tal-Kummissjoni (KEE) Nru 3597/90 dwar ir-regoli ta' kontijiet għall-miżuri ta' intervent li jinvolvi x-xiri għall-ħażna, ħażna u bejgħ ta' prodotti agrikoli mill-aġenziji ta' intervent
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3492/90 tas-27 ta' Novembru 1990 li jipprovdi għall-fatturi li għandhom jiġu kkunsidrati fil-kontijiet annwali ta' l-iffinanzjar tal-miżuri ta' intervent fil-forma ta' ħażna pubblika mill-Fond Agrikolu Ewropew dwar Gwida u Garanzija, Sezzjoni ta' Garanzija [1], u b'mod partikolari l-Artikolu 8 tiegħu,
Billi r-Regolament tal-Kummissjoni (KEE) Nru 3597/90 [2], kif emendat bir-Regolament (KEE) Nru 2136/93 [3], waqqaf regoli ta' kontijiet għall-miżuri ta' intervent li jinvolvu x-xiri għall-ħażna, ħażna u bejgħ ta' prodotti agrikoli mill-aġenziji ta' intervent;
Billi l-indent finali ta' l-Artikolu 2(5) tar-Regolament (KEE) Nru 3597/90 jipprovdi għall-użu ta' rata ta' konverżjoni kull tliet xhur għall-valwazzjoni ta' ċerti kwantitajiet nieqsa; billi huwa meħtieġ li tiġi definita d-data tal-bidu ta' l-ewwel kwart li tiegħu għandu jittieħed kont f'kull sena finanzjarja;
Billi l-miżuri li għalihom jipprovdi dan ir-Regolament jaqblu ma' l-opinjoni tal-Kumitat tal-FAEGG,
ADOTTAT DAN IR-REGOLAMENT:
Artikolu 1
Il-frażi li ġejja hija miżjuda ma' l-aħħar indent ta' l-Artikolu 2(5) tar-Regolament (KEE) Nru 3597/90:
"B'effett mis-sena finanzjarja 1994 id-data tal-bidu ta' l-ewwel kwart hija dik tal-bidu tas-sena finanzjarja."
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun japplika mill-1 ta' Ottubru 1993
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 22 t'April 1994.